(૫) તમારા ઘરેણાં તથા મિલકતના મહત્ત્વના દસ્તાવેજો બને તો બેંકના લોકરમાં રાખો. પણ એટલું યાદ રાખવું કે બેંકમાં લોકર હોવા કરતાં ઘરમાં વૉકર હોવું વધુ જરૂરી છે. ઘડપણમાં રોજ ચાલવું જરૂરી છે. યાદ રહે, સોના-ચાંદી, ઘરબાર, જમીન-જાયદાદ એ ભૌત્તિક સંપતિ છે. જીવનમાં એ પણ ઉપયોગી છે પરંતુ હિમોગ્લોબિન, રક્તકણ, શ્વેતકણ, કેલ્શિયમ વગેરે દેહની ભીતરી મિલકત ગણાય. એ મિલકત વિના બાહ્ય મિલકતનો આનંદ મળી શકતો નથી. મોટી માંદગી આવી પડે ત્યારે કંગન, નેક્લેસ કે બંગડીઓના બિલ કરતાં કોર્ડિયોગ્રામ, એન્ડોસ્કોપી કે બાયપ્સીનું બિલ વધારે આવે છે. પૈસા ના હોય તો બંગડી વેચીને બાયપ્સી કરાવવી પડે એવા સંજોગોમાં પણ આવે છે. એથી ઘડપણમાં માત્ર બાહ્ય મિલકતની જ નહીં, આંતરિક મિલકતની પણ કાળજી લેવી જોઈએ.